钦定古今图书集成/方舆汇编/边裔典/第091卷 > 唐
## 钦定古今图书集成/方舆汇编/边裔典/第091卷 > 唐

### 高祖武德五年始以安南都护府属岭南道

按《唐书高祖本纪》不载按《地理志》，安南中都护府
本交趾郡。武德五年曰交州，治交趾。

按《广东通志》：“安南国，古交趾也。献帝建安中，改为交
州。吴孙权分交州为广州，而徙交州治龙编。晋、宋、齐、
梁、陈、隋并因之。唐初改安南都护府，属岭南道”，安南
之名始此。　交趾郡为交州，分武峨州、粤州、芝州、九
真郡为爱州，分福禄州、长州、日南郡为驩州，分峰州、
陆州、汤州，又有禺州、岩州，凡一十二州。

### 懿宗咸通元年十二月戊申云南蛮寇安南

咸通三年十一月，云南蛮寇安南。

咸通四年正月，云南蛮陷安南，蔡袭死之。二月，拜《十
六陵》。秦州经略使高骈为安南经略招讨使。

咸通六年五月。高骈及云南蛮战于邕州。败之
按以上俱《唐书懿宗本纪》云云。

咸通七年十月，高骈克安南。

按《唐书懿宗本纪》云云。按《高骈传》：“咸通中，帝将复
安南，拜骈为都护，召还京师，见灵台殿。于是容管经
略使张茵不讨贼，更以茵兵授骈。骈过江，约监军李
维周继进，维周拥众壁海门，骈次峰州，大破南诏蛮，
收所获赡军。维周忌之，匿捷书不奏，朝廷不知骈问
百馀日，诏问状，维周劾骈玩敌不进，更命右武卫将
军”王晏权往代骈。俄而骈拔安南，斩蛮帅段《酋迁》，降
附诸洞二万计。晏权方挟维周发海门，檄骈北归，而
骈遣王惠赞传酋迁首京师，见艟舻甚盛，乃晏权等。
惠赞惧，夺其书，匿岛中，间关至京师。天子览书，御宣
政殿，群臣皆贺，大赦天下。进骈检校刑部尚书，仍镇
安南。以都护府为静海军，授骈节度，兼诸道行营招
讨使。始筑安南城，由安南至广州，江漕梗险，多巨石，
骈募工劖治，由是舟济安行，储饷毕给。又使者岁至，
乃凿道五所，置兵护送。其径青石者，或传马援所不
能治。既攻之，有雷震碎其石，乃得通，因名道曰“天威。”